b'\n_START_ARTICLE_\nFran Ku\xc5\xa1an\n_START_PARAGRAPH_\nDr sc. Fran Ku\xc5\xa1an (Vu\xc4\x8dja Luka, Sarajevo, 18. listopada 1902. - Zagreb, 21. svibnja 1972.), bio je hrvatski biolog, botani\xc4\x8dar, planinar, putopisac, rodom iz BiH.\n_START_SECTION_\n\xc5\xbdivotopis\n_START_PARAGRAPH_\nRodio se u Vu\xc4\x8djoj Luci kod Sarajeva. U Sarajevu je zavr\xc5\xa1io osnovnu \xc5\xa1kolu i klasi\xc4\x8dnu gimnaziju. Studirao je prirodopis u Zagrebu na Filozofskom fakultetu. Doktorirao je botaniku na temu "Predradnje za floru li\xc5\xa1ajeva Hrvatske"._NEWLINE_Imao je viziju osnovati botani\xc4\x8dke vrtove diljem Hrvatske u kojima bi se skupilo bogatu floru hrvatskih planina. Njegovom zaslugom 1939. osnovan je planinski botani\xc4\x8dki vrt na Sljemenu, \xc4\x8dijim je bio ravnateljem. Osnovao je 1947. Botani\xc4\x8dki vrt ljekovitoga bilja koji je u sastavu je Farmaceutsko-biokemijskoga fakulteta Sveu\xc4\x8dili\xc5\xa1ta u Zagrebu. Danas se taj vrt zove po njemu. 1967. je osnovao botani\xc4\x8dki vrt u Modri\xc4\x87-docu podno Zavi\xc5\xbeana._NEWLINE_Pisao je za \xc5\xa0umarski list i za list Hrvatski planinar u kojem je objavio 38 \xc4\x8dlanaka. Pisao je o planinarskoj terminologiji na hrvatskom jeziku, opisivao je Makedoniju, Bugarsku, Crnu Goru, Albaniju, Gr\xc4\x8dku. Bio je glavni urednik Hrvatskog planinara (1935. \xe2\x80\x93 1939.)._NEWLINE_Obna\xc5\xa1ao je du\xc5\xbenost predstojnika Zavoda za farmaceutsku botaniku Farmaceutsko-biokemijskoga fakulteta Sveu\xc4\x8dili\xc5\xa1ta u Zagrebu u \xc4\x8dijem sastavu je njegov Botani\xc4\x8dki vrt ljekovitog bilja. Nakon Ku\xc5\xa1anove smrti, du\xc5\xbenost je predstojnika preuzeo kolega Zlatan Martinis._NEWLINE_Iako je postigao neosporno vrijedne radne uspjehe i zasluge, nije dobio brojna slu\xc5\xbebena priznanja koja su u ono vrijeme bila uobi\xc4\x8dajena. Razlog je bio \xc5\xa1to je Fran Ku\xc5\xa1an bio izrazito hrvatske opredijeljenosti.'